- 2. Hoekom is wysheid belangrik?

Ek glo julle verstaan hoekom wysheid belangrik is, en vers 32 stel dit baie eenvoudig: ' Die onkundiges se dwaling kos hulle die dood, die dwase word vernietig deur hulle selfversekerdheid...'

Hierdie vers sê dis nie net jammer as iemand nie wysheid het nie, dit sê dit is lewensgevaarlik om nie wysheid te hê nie. Is dit regtig so erg?

Kom ons kyk net gou weer na die woorde wat Salomo gebruik: 'onkundiges' en 'dwase' . Hierdie woorde vind ons meer kere in Spreuke. 'Onkundiges' is 'n woord wat verwys na iemand wat naïef is en wat nog nie wortels het nie, en wat bloot met die stroom saamgaan. Daarom die woord 'dwaling' in vers 32. Dit beteken om van die pad af te gaan. Dis een van die moeilikste dinge as mens jonk is, om op die pad te bly, want wat ons vriende dink is vir ons baie belangrik.

As mens jonk is, dan is daai vrees vir verwerping bitter erg. Daar is verskil tussen 'n wyse besluit en 'n populêre besluit.

Die ander woord 'dwaas', is 'n interessante woord. Dit dui op iemand wat 'n leë kop het. Nie 'n baie mooi ding om vir iemand te sê nie. Iemand met 'n leë kop is iemand wat wys is in sy eie oë. Een kommentaar vat al die woorde in die boek Spreuke waarmee die dwaas beskryf word saam, en definieer 'n dwaas dan soos volg: 'n Dwaas is self geregverdig, vol opinies, hardkoppig, moeilik om te oorreed, kry stywe rug as jy hom/haar probeer teregwys en verag die persoon wat dit wil doen. Die dwaas steur hom nie aan enige iemand nie. Die dwase is mense wat nie luister na wat ander sê nie. Jy kan nie met hulle praat nie. Hulle is op hul eie. Hulle is seker hulle weet alles. Geliefdes, ons bly in 'n dwase wêreld.

Omdat hulle so is, is hulle uit voeling met die werklikheid. Die Here het die wêreld gemaak, dis Sy wêreld. As gevolg van sonde is dit nou 'n gebroke wêreld, en 'n wyse persoon sien die gebroke werklikheid, en vra: 'Wat is die wyse ding om te doen?'

- 3. Hoekom is wysheid 'n probleem?

Dit is egter makliker gesê as gedaan, nie waar nie? Daar is 'n magdom redes hoekom wysheid vir ons 'n probleem is.

Een rede is persoonlikhede. Party persoonlikhede sien dinge as swart en wit. Daar is 'n reël : kom ons volg hom. Hulle kyk die grys areas mis. Vir ander mense is dinge meer grys. Hulle ag reëls meer as voorstelle. (In ons huis alleen het mense met hierdie twee verskillende persoonlikhede met mekaar getrou!)

Wysheid druis dikwels teen ons persoonlikhede in. 'n Angstige mens sal in 'n moeilike situasie sê: 'hier moet ek uitkom!' 'n Aggressiewe mens sal in 'n moeilik situasie sê: ' hierdie ding moet ek vasvat voordat dit hand uit ruk!' Angstige mense is geneig om pessimisties te wees: ' Hierdie gaan nooit werk nie . Ek loop liewer.' Aggressiewe mense is geneig tot optimisme: 'Ek kan, ek gaan en ek sal!' Filosofiese mense sal in 'n moeilike situasie sê: 'Kalmeer net bietjie, moenie oorhaastig wees nie, kom ons wag eers en kyk.'

Wysheid is dus vir 'n angstige mens om bietjie meer dapper te wees, vir die aggressiewe een om bietjie meer versigtig te wees, vir die pessimis om meer hoop te hê, en vir die optimis om bietjie meer realisties te wees. Die swart-wit persoon om bietjie meer buigbaar te wees, en vir die grys persoon om minder buigbaar te wees. Maar hoekom is dit vir ons so moeilik? Want, sê Spreuke 26 : ' Dwaasheid is in die hart van 'n kind...' Letterlik sê dit dat dwaasheid in geknoop is in 'n kind se hart.